text: Sønderborg Sommer Revy kåret som årets bedste danske revy
  14 august 2017 kl. 06.00
  Sønderborg Sommer Revy blev søndag aften kåret som årets bedste danske revy ved Revyernes Revy på Bakken.
  2017-udgaven af Sønderborg Sommer Revy med titlen "Når enden er god" løb med titlen som årets revy, da revyfolk fra det ganske land søndag aften fejrede hinanden i Cirkusrevyens telt på Bakken.
  Dermed kan Leif Maibom, der har meldt sin afgang som enedirektør for - og optræden i - Sønderborgs revy, glæde sig over den bedst tænkelige afsked.
  Så efter tre års nomineringer kunne Leif Maibom glæde sig over, at Sønderborg Sommerrevy nåede at blive kåret som årets revy, mens han stadig var med på holdet.
  Leif Maibom blev også kaldt på scenen og fik både blomster og en overraskelse overrakt i afskedsgave.
  Årets Sønderborgrevy "Når enden er god" blev opført sidste gang den 4. august og overværet af ialt 25.808 tilskuere, hvilket er ny rekord.
  
  